b"\n_START_ARTICLE_\nHabitatge al carrer Francesc Sans Borja, 5 (Ulldecona)\n_START_SECTION_\nDescripci\xc3\xb3\n_START_PARAGRAPH_\nEra un habitatge entre mitgeres, compost de planta baixa, pis i terrat. La fa\xc3\xa7ana era treballada amb arrebossats ornamentals. A la planta baixa s'inscrivien dues portes allindades, una d'elles m\xc3\xa9s gran i amb tarja superior rectangular. En el primer pis hi havia una balconada de peanya amb planta mixtil\xc3\xadnia amb la part central convexa i balustrada; tamb\xc3\xa9 hi havia una segona, m\xc3\xa9s petita, amb llosana semicircular de poca volada i mateix esquema de barana. En el terrat hi havia una balustrada amb el mateix tra\xc3\xa7at que les dels balcons. L'arrebossat, for\xc3\xa7a senzill, simulava carreus en els emmarcaments de portes i finestres. Al primer pis hi havia un fris de separaci\xc3\xb3 entre aquest i el terrat amb decoraci\xc3\xb3 a base de motius vegetals, for\xc3\xa7a estilitzats i senzills. L'estat de conservaci\xc3\xb3 de la fa\xc3\xa7ana era mitj\xc3\xa0, i en alguns sectors havia desaparegut l'arrebossat deixant al descobert la ma\xc3\xa7oneria.\n_START_SECTION_\nHist\xc3\xb2ria\n_START_PARAGRAPH_\nPel tipus de decoraci\xc3\xb3 utilitzat a la fa\xc3\xa7ana i el record que tenen els propietaris de la data de construcci\xc3\xb3, aquesta degu\xc3\xa9 tenir lloc dintre el primer ter\xc3\xa7 del nostre segle. Tenim not\xc3\xadcia (2008) que aquesta casa s'ha refet totalment i ja no queda res de l'original."